Honor Magic 2 को चीन में 31 अक्टूबर को होने वाले एक इवेंट में पेश किया जाना है। इस फोन की पहली झलक हमें आईएफए 2018 ट्रेड शो में मिली थी। बता दें कि हुवावे के सब-ब्रांड हॉनर के फ्लैगशिप स्मार्टफोन Honor Magic 2 को कंपनी के हाइसिलिकॉन किरिन 980 प्रोसेसर, बिना बेज़ल वाले डिस्प्ले, मैनुअल कैमरा स्लाइडर और लेटेस्ट 40 वॉट सुपचार्ज तकनीक के साथ पेश किया जाएगा। आधिकारिक तौर पर लॉन्च किए जाने से पहले इंटरनेट पर इस फोन के संबंध में कई जानकारियां सामने आई हैं। अहम स्पेसिफिकेशन, डिज़ाइन के साथ हॉनर मैजिक 2 की वास्तविक तस्वीरें सार्वजनिक हुईं हैं।